钦定古今图书集成/明伦汇编/官常典/第500卷 > 杨廷璋
## 钦定古今图书集成/明伦汇编/官常典/第500卷 > 杨廷璋

按《宋史》本传：“廷璋，字温玉，真定人。家世素微贱，有姊
寡居京师，周祖微时，欲聘之，姊不从，令媒氏传言，恐
逼姊，以告廷璋。廷璋往见周祖，归谓姊曰：‘此人姿貌
异常，不可拒’。姊乃从之。周祖从汉祖镇太原，廷璋屡
省其姊，周祖爱其纯谨。姊卒，留廷璋给事左右。及出
讨三叛，入平国难，廷璋数献奇计。即位，追册廷璋姊”
为淑妃，擢廷璋为右飞龙使，廷璋固辞不拜，愿推恩
其父洪裕。即令召洪裕赴阙，以老病辞，就拜金紫光
禄大夫、真定少尹。廷璋历皇城使、昭义兵马都监、澶
州巡检使。世宗自澶渊还京，言廷璋有干材，迁客省
使，俄为河阳巡检、知州事。泾帅史懿称疾不朝，周祖
命廷璋往代之，将行，谓之曰：“懿不就命即图之。”廷璋
至，屏左右，以诏书示懿，谕以祸福，懿即日载路。俄闻
周主崩，廷璋呕血不食者数日。世宗立，拜左骁卫大
将军，充宣徽北院使。征刘崇，以为建雄平节度。在镇
数年，颇有惠爱。前后率兵入太原境，拔仁义、高壁等
砦，获刺史、军校数十人，俘其民数千户，获兵器羊马
数万计。并人弃沁州二百里，退保新城，廷璋遂置保
安、兴同、白璧等十馀砦。会隰州刺史孙议卒，廷璋遣
监军李谦溥领州事。谦溥至，并人来攻其城，议者以
为宜速救之。廷璋曰：“隰州城壁坚完，并人奄至，未能
为攻城具，当出奇以破之。”乃募敢死士百馀人，许以
重赏，由间道遣人约谦溥为内应。既至，即衔枚夜击，
城中鼓噪以出，并人大溃，追北数十里，斩首千馀级，
获器甲万计。奏至，世宗喜曰：“吾舅真能御寇。”诏褒之。
世宗自河东还，加检校太保。显德六年夏，率所部入
河东界，下堡砦十三，降巡检使靳汉晁等三人。恭帝
即位，加检校太傅。宋初，加检校太尉。吏民诣阙请立
碑颂功德，太祖命卢多逊撰文赐之。李筠叛，潜遣亲
信使赍蜡书求援邻境，廷璋获之，械送京师，因上攻
取之策，即下诏委以经略。及车驾亲征，诏廷璋率所
部入阴地，分贼势，贼平归镇。是秋来朝，改镇邠州。干
德四年，移鄜州。开宝二年，召为右千牛卫上将军。四
年，卒，年六十，赙帛二百匹。廷璋美髯，长上短下，好修
容仪，虽见小吏，未尝懈惰。善待士，幕府多知名人。在
晋州日，太祖命荆罕儒为钤辖。罕儒以廷璋周朝近
亲，疑有异志，每入府中，从者皆持刀剑，欲图廷璋。廷
璋推诚待之，殊不设备，罕儒亦不敢发，终亦无患。议
者以廷璋在泾州保全史懿，阴德之报也。洪裕少时，
尝渔于貂裘陂，忽有驰骑至者，以二石雁授洪裕，一
翼掩左，一翼掩右，曰：“吾北岳使者也。”言讫忽不见。是
年生淑妃，明年生廷璋，家遂昌盛。廷璋子七人，皆不
为求官，惟表其孤甥安崇勋，得西头供奉官。崇勋，后
唐枢密使重诲子也。